JASIF จ่อปันผล 0.21 บ./หุ้นโบรกฯ แนะซื้อ เป้า 12.90 บ.
บล.ซีไอเอ็มบี (ประเทศไทย) แนะนำ ซื้อ JASIF โดยมีราคาเป้าหมาย 12.90 บาท หลังจากที่ประกาศผลกำไรปกติ 1.2 พันล้านบาทในไตรมาส 3/58 หรือโต 3% ขณะที่คาด JASIF จะประกาศจ่ายเงินปันผล 21 สตางค์สำหรับผลประกอบการไตรมาส 3/58 ในสัปดาห์นี้ 
2 พ.ย. 2558

บล.ซีไอเอ็มบี (ประเทศไทย) ระบุในบทวิเคราะห์ แนะนำ ซื้อ กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF โดยมีราคาเป้าหมาย 12.90 บาท หลังจากที่ประกาศผลกำไรปกติ 1.2 พันล้านบาทในไตรมาส 3/58 หรือเติบโต 3% จากปีก่อนเพราะมีรายได้ค่าเช่าจาก Jasmine สูงขึ้นหลังอัดฉีดสินทรัพย์เคเบิ้ลใยแก้วนำแสงเพิ่มเข้ากองทุนฯ ตามกำหนดกำไรปกติในช่วง 9 เดือนแรกของปี 58 จึงสอดคล้องกับประมาณการโดยคิดเป็น 73% ของประมาณการทั้งปี
นอกจากนี้คาดว่า JASIF จะประกาศจ่ายเงินปันผล 21 สตางค์สำหรับผลประกอบการไตรมาส 3/58 ในสัปดาห์นี้ ซึ่งจะเท่ากับอัตราการจ่ายปันผล 100% และอัตราผลตอบแทนทั้งปี 7% (ส่วนปี 59 คาดอัตราเงินปันผลสูง 8.9%) เชื่อว่าการที่ราคาหุ้น JASIF ค่อนข้างทรงตัวในระยะนี้เป็นโอกาสดีที่จะเข้าซื้อ เพราะเล็งเห็นปัจจัยผลักดันราคาหุ้นจาก
1) การจ่ายคืนเงินสดส่วนเกิน 8 สตางค์ต่อหุ้นในไตรมาส 4/58
2) ปัจจัยลบที่กดดันกระแสเงินสดจะหมดไปหลังการประมูล 4G วันที่ 12 พ.ย.,
3) ดอกเบี้ยจ่ายลดลงจากการขอคืนภาษีมูลค่าเพิ่ม
4) บริษัทจะไม่มีคดีความกับ TT&amp;T อีกต่อไป